
Rotterdam, april 1956

 Sigurd Fredriksen åpnet safen i den romslige kapteinlugaren og smilte fornøyd ved synet av de tjukke seddelbunkene. Men det var ikke pengene som interesserte ham akkurat nå –han hadde tellet dem flere ganger og visste nøyaktig hvor mye det dreide seg om. Ikke alt var hans, for som kaptein hadde han penger i forvaring. Men det dempet ikke gleden han følte ved å se de bunkene som tross alt var hans eiendom.

Han tok ei lita pakke med grått papir og hyssing rundt ut av pengeskapet. Den var ikke større enn at han fikk den i innerlomma i uniformsjakka. Etter et siste blikk på pengene stengte han safen omhyggelig etter seg.

Han fant seg et glass og gikk bort til barskapet, der han skjenket seg en drøy whisky. Han foretrakk den bar –ingen soda eller andre tilsetninger. Med glasset i handa satte han seg i en god stol foran et lite, elegant bord.

Pengene i safen var hans forsikring for framtida. Han hadde nettopp passert femti og ville gjerne trygge alderdommen, sjøl om den ennå var ei stund unna. At ikke alt var tilkommet ham på ærlig vis, tynget ikke samvittigheta  nevneverdig. Ingen hadde lidd direkte overlast på grunn av det han så på som forretninger. Indirekte var det en helt annen sak, men han hadde aldri sett på verden som noe paradis. Hadde ikke han gjort det, ville andre ha stått i kø for å gjøre det, og Sigurd mente enhver fikk benytte de mulighetene som bød seg. Hvis han ikke tjente pengene sine sjøl, var det liten utsikt til å få tak i noen.

Han var klar over at mange ville se på ham som kynisk.  Kanskje han var det, men hva så? Han var vant til å slåss for det han ville ha, og det gjaldt ikke bare penger. Den som skilte seg ut fra den store massen, måtte lære å sno seg. Han hadde en gang hørt sagt: Gal er den hvis galskap ikke stemmer overens med flertallets. Han likte formuleringen og hadde gjort ordene til sitt personlige motto. Hvis noen spurte ham om opphavet, sa han at han hadde funnet på det sjøl.

At han ikke holdt seg til sannheta ved alle anledninger, gjorde ham ikke til et dårlig menneske i egne øyne. Men han var ingen notorisk løgner. De løgnene han serverte, likte han å kalle kvite. Hvis han kunne tjene noe på det, eller hvis det var for å beskytte seg sjøl eller andre som betydde noe for ham, løy han. Ellers holdt han seg til sannheta. Det var lettest slik, så slapp han hele tida å måtte huske hva han hadde sagt.

Han strøk ei hand gjennom det lyse, krøllete håret og kikket ned i glasset. Alt tomt, så han. Nåja, det spilte lita rolle. Det var mer enn nok der det kom fra, og han hadde tida for seg. Skipet skulle ligge ved kai her i Rotterdam i to dager til. Han måtte bare ikke drikke for mye før denne pakka var levert. Han trengte pengene han ville få for den. Den hersens kjerringa, tenkte han sint, som stadig maste om penger. Nå hadde hun skrevet igjen og beklaget seg. Egentlig unte han henne ingenting, så det var ikke for hennes del han ga henne noe. Han hadde sine helt spesielle grunner til å støtte henne økonomisk.

Det banket på døra til lugaren, og han kikket fort på armbandsuret. Jo, det måtte være John, det stemte med tida.

–Kom inn, ropte han litt høyere enn strengt tatt nødvendig. Han likte å bli hørt.

Mannen som kom inn, var annenmaskinist om bord. Han var pen, men det var ikke noe feminint ved ham. Jentene falt som fluer for ham, tenkte Sigurd, og enkelte menn også. Han var kraftig uten å være tjukk, og det bakoverkjemmede, svarte håret var så stritt at det hele tida falt ned i panna så han måtte stryke det tilbake. De jentene som mistet sitt hjerte til ham, var ille ute, visste Sigurd, for John var en ensom ulv som neppe kom til å binde seg noen gang.

–Sett deg ned, John, sa han. –Vil du ha en drink før vi går?

–Takk som byr. Jeg tar gjerne en whisky.

–Som jeg skulle ha sagt det sjøl. Du er en mann etter mitt hjerte, John, men det trenger jeg vel ikke å fortelle deg flere ganger.

–Nei, sa John og sank ned i en stol. Et par solbriller stakk opp av den venstre jakkelomma hans ved sida av kragen.

–Jeg tror ikke du får bruk for solbriller i kveld, sa Sigurd.

–Kanskje ikke, nikket John. –Men hvem vet? Hvis vi går i land i kveld, er det ikke sikkert vi kommer om bord igjen i natt.

– Jeg vet, sa Sigurd og ga ham et glass med whisky. –Vi kommer helt sikkert om bord igjen alt i kveld.

–Hvis du sier det, gjør vi vel det.

–Skål, maskinist.

–Skål, kaptein.

De drakk, og Sigurd satte seg ned ved bordet. –Jeg skal levere ei pakke, sa han, –og ikke i byens beste strøk, for å si det mildt. Det går sikkert greit, men jeg føler ikke for å gå dit alene. Men sammen med deg... Han nikket megetsigende og spisset leppene. –Du er sterk som en bjønn, John.

–Bjønn? John trakk på smilebåndet. –Det er ikke ofte å høre deg bruke hedmarksdialekt.

–Så har jeg heller ikke vært hjemme på flere år. Og det samme gjelder vel forresten deg. Det kommer til å gå ei god stund før jeg viser meg på de kanter. Kanskje blir det ikke før jeg går i land for godt.

–En sjømann går i land, sa John tankefullt. –Ja, det er snart min tur til å gå i land nå, men det blir neppe for godt denne gangen. Kanskje over sommeren. Vi får se hvordan det går.

–Løten?

–Vi får se, sa John igjen. –Jeg er alltid velkommen hjemme hos foreldra mine, men de har det trangt nok fra før. Jeg finner kanskje noe annet. Bare jeg ser Mjøsa, Rokosjøen eller Glomma, er det hjemme nok for meg.

–Kanskje jeg kan hjelpe deg, sa Sigurd Fredriksen. –Jeg skal tenke på det. Det er tid nok, for det er ennå en måned til du går i land i Oslo.

John løftet handa og strøk rolig den mørke luggen bakover fra panna. –Ja, sa han. –Omtrent en måned. Og da har jeg virkelig noe å ordne opp i.

 Havna i Rotterdam var som John husket den fra før. Luguber, han hadde ikke noe annet ord for det, sjøl om mange sjømenn nok fant den tiltrekkende. Barer og horehus lå der på løpende bånd, og hadde han hatt de pengene som norske sjømenn hadde lagt igjen der, ville han ha vært en rik mann.

Sjølsagt hadde John, som de fleste andre, tanker om å bli rik sjøl. Men han følte at det ikke hastet. Han hadde ennå ikke fylt fireogtredve, og det var visse ting som kom først. Han hadde ventet for lenge som det var.

De kom til et lite torg, og Sigurd pekte mot en ledig drosje. –Vi tar den.

–Aye aye, captain, flirte John.

Drosjesjåføren kjørte dem noen få kvartaler, og de steg ut etter at Sigurd hadde betalt.

–Det skulle være her. Inn der, i nummer fem. Hva syns du om strøket?

–Jævlig. Skal jeg bli med inn?

–Ja, i hvert fall i første omgang. Takk for at du ble med. Jeg ville ikke ha likt å gå her alene.

John så seg rundt. –Det skjønner jeg godt. Sjøl djevelen ville ha følt seg ensom her.

–Eller snarere i godt selskap.

John lo ikke av vitsen. –Jeg tror det var bedre sagt, sa han bare.

–Hold deg rett bak meg, ba Sigurd. –Hvis alt er som det skal, er det i annen etasje, og det står Eumuiden på døra. Kommer du?

De gikk inn og opp ei trapp. På en av de tre dørene i annen etasje sto det ganske riktig Eumuiden.

–Jeg går inn, sa Sigurd og så på John. –Jeg vil at du skal vente her. Hvis noen kommer og vil inn, må du for Guds skyld stoppe dem. Og hvis du hører noen mistenkelige lyder inne fra leiligheta etter at jeg har gått inn...

–Så stikker jeg av, sa John da Sigurd nølte.

–Det gjør du ikke, nei. Da kommer du inn, fort som faen, og slår ned alle du ser, unntatt meg.

–Den er grei. Du kan stole på meg, kaptein.

–Det vet jeg.

Sigurd banket på døra, og de behøvde ikke vente lenge før den ble åpnet. En mager, puslete fyr med tynt, bustete hår stakk hodet ut. –Ja? sa han.

–Lodin van Nijmat? spurte Sigurd.

–Det er meg, ja. Og du er kaptein Fredriksen?

–Riktig. Jeg har ei pakke til deg.

–Kom inn, sa van Nijmat.

Sigurd snudde seg og så på John. –Vent her, sa han, –og gjør som avtalt.

–Du skulle komme alene, sa van Nijmat nervøst. –Det er ikke etter avtalen, dette.

–Glem det, sa Sigurd. –Hvis du gjør som avtalt, er ingen skade skjedd.

–Ja, så kom inn, da. Har du pakken med deg?

–Sjølsagt, sa Sigurd. –Og du har det jeg skal ha?

De gikk inn og lukket døra etter seg. John ble stående ute i korridoren med armene i kors over den brede brystkassa. Det skulle mye til før noen kom forbi ham.

–Ja, sa van Nijmat og slo ut med armene. –Har du pakka, så kom med den.

–Hent pengene først.

Lodin van Nijmat gikk inn på et annet rom og kom tilbake med en tjukk konvolutt. –Her er det vi ble enige om, sa han. –Vil du telle over?

–Ja, sa Sigurd og tok konvolutten. Han åpnet den og kikket raskt over den tjukke bunken med pundsedler. Han anslo røft at beløpet stemte, i hvert fall noenlunde. Da han hadde gjort det, stakk han konvolutten i lomma og trakk fram pakka.

–Du får vente mens jeg sjekker innholdet, gryntet van Nijmat. Sigurd nikket, og hollenderen forsvant inn på rommet der han hadde hentet konvolutten med pengene. Etter et par minutter kom han tilbake. –Ser ut til at det stemmer, sa han. –Nå kan du bare pigge av.

–Med fornøyelse, sa den norske kapteinen og bukket sarkastisk. –For å være ærlig, håper jeg at jeg aldri ser deg igjen.

–I like måte, min venn. Men pass ryggen din, nordmann. Wenn jemand eine Reise tut... 

–Så du kan tysk også, sa Sigurd med stemmen full av ironi. –Jeg trodde ikke at dere hollendere var særlig glad i det språket.

–Vi kan det vi vil, og hadde det vært flere av oss, ville Nederland ha vært en verdensmakt. I hvert fall om vi hadde hatt en som Adolf Hitler. Lev og dø vel, nordmann.

Sigurd hadde lyst til å si «takk, det samme», men gadd ikke å bry seg mer om van Nijmat. Han gikk ut i korridoren og slengte døra igjen etter seg med et brak.

–Alt i orden? spurte John.

–Alt er i meget god orden. Men jeg stoler ikke på disse karene. Nå går jeg ut, og du holder deg bak meg. På litt avstand. Skjønner?

–Ja, sa John kort. Han visste at hvis noen prøvde å overfalle Sigurd, ville kapteinen ha ham som sikring.

Ute på gata virket alt stille. Bare svake lyder fra barene og horehusene sivet ut. John kunne selv ha tenkt seg en tur inn på et av de stedene, men han hadde lovet Sigurd å bli med tilbake til skipet. Det var et løfte han aktet å holde. Sigurd betydde mer for ham enn et besøk på en bar eller et horehus. Uten at det nødvendigvis sa så mye.

Plutselig sprang en mann ut fra et portrom bak Sigurd. Han rettet en kniv mot nordmannen og sa på gebrokkent engelsk: –Tøm lommene dine, mann. Og jeg mener virkelig at du skal tømme dem. Jeg vil ha alt du har.

–Alt? spurte Sigurd mens han stilte seg slik at han fikk mannen med kniven mellom seg og John. –Er du lysten på mannfolk, kanskje?

–Hold kjeft! sa den andre. –Ett forsøk til på å være morsom, og du får kniven rett i magen... der det gjør vondest.

–Ser deg kanskje senere, gliste Sigurd og lettet på lua. –Skjønt jeg håper ikke det. Heldig for deg om du overlever, din tosk.

Kapteinen hadde sine ord i behold. John var rett bak ham og løftet ham opp fra gata i et jerngrep. Mannen fektet med kniven, men John slo ham over underarmen så han slapp våpenet med et skrik. Han kavet vilt i lufta et øyeblikk før John kastet ham rett ned på asfalten.

–Perfekt, sa Sigurd fornøyd.

–Reis deg, sa John truende til knivmannen. –Hvis du er i stand til det.

Det var han ikke. Han rørte ikke en finger. Han hadde fått smake Johns kjempekrefter og visste at han ikke hadde en sjanse. Det beste han kunne gjøre, var å late som om han var utslått og håpe at de ville gå.

–Skal jeg sparke inn skallen på ham? spurte John på engelsk og håpet at det ville skremme overfallsmannen så han kom på bedre tanker –hvis han hadde tenkt å finne på noe.

–Tja... Sigurd dro på det, og mannen som lå på fortauet, krympet seg. –Nei, la ham ligge. Hvis vi ser ham igjen, kan du sparke inn alt han har.

–Er du sikker? Jeg kunne ha god lyst til å tyne ham litt. Etter min mening fortjener ikke rotter å leve.

Da de to nordmennene gikk, trakk mannen på fortauet et lettelsens sukk. Han hadde aldri i sitt liv vært så redd. Og han hadde aldri vært utsatt for så brutale krefter.

Han våget ikke å reise seg på mange minutter. Og dette som skulle ha vært så lett! Bare rette kniven mot den sleipe nordmannen og lette ham for konvolutten med pengene.

Der hadde van Nijmat bommet skikkelig.

 –Vil du ha en drink? spurte Sigurd. De var tilbake på skipet og  i den store lugaren til kapteinen.

John hadde ikke noe imot det, og de satte seg ved bordet med hvert sitt glass i handa. Kapteinen så beundrende på annenmaskinisten. –Jeg hadde helt rett i det jeg sa før i kveld. Du er sterk som en bjønn.

–Jeg har hørt det, sa John beskjedent.

–Du har gjort meg tjenester før, og du skal ikke ha gjort dette for ingenting. Jeg har bestemt meg for å hjelpe deg med ferien din, John. Men jeg må be deg om enda en liten tjeneste til gjengjeld.

John lente seg bakover i stolen og tok en slurk av glasset sitt. –Ja?

–Du trenger et sted å bo i sommer, ikke sant?

–Jo. Jeg sa jo det.

–Så oppsøk kona mi. Si at jeg har sagt at du kan bo der hele sommeren om du vil.

John knep øynene sammen. –Og hvor finner jeg henne?

–Har du fått dårlig hukommelse? Jeg har da sagt før at hun bor i Hamar.

John trakk på de brede skuldrene og så tvilende på kapteinen. –Og hva får deg til å tro at hun godtar meg uten videre?

Sigurd fisket fram konvolutten med pengene og trakk ut noen sedler som han rakte til John. –Du skal bare gi henne disse pengene fra meg, sa han. –Om hun ikke alt har besvimt på grunn av utseendet ditt, vil nok det gjøre henne blid.

John tok sedlene og så på dem. –Er du blitt helt sprø? utbrøt han. –Det er jo tohundreogfemti pund. Så vidt jeg vet, er det rundt fem tusen kroner.

–Ja, og du kan beholde femti pund sjøl. Det har du fortjent etter alt du har gjort for meg. Men resten skal du gi til kona mi.

–Hvorfor det? spurte John og prøvde å samle tankene. Dette stemte ikke i det hele tatt.

–Jeg vil hun skal ta vare på huset og eiendommen, sa Sigurd lett. –Det er et nydelig sted som jeg gjerne vil trekke meg tilbake til når jeg går i land for godt. Og skulle jeg falle fra, er det en fin arv til sønnen vår.

–Sønn? John viste sjelden følelser, men nå var det lett å se at han var forvirret. –Har du en sønn?

–Overrasket, hva, John? Sigurd skjenket mer whisky i glassene deres.

–Ja, innrømmet John ærlig.

–Det burde ikke være så vanskelig for deg å forstå det, du som så lett lar deg friste av damene.

–Kutt ut, sa John, men ordene sto ikke i stil til den uanfektede oppførselen.

–Å, ikke vær dum, John. Folk som jeg blir uthengt for et godt ord. Du må da ha sett og hørt om lignende ting i hjembygda di.

–Nei, sa John fast. –Jeg hørte ikke om noe slikt i Løten. Det er snakk om å være diskret, kaptein.

Sigurd Fredriksen la armene i kors og så på maskinisten. –Lett for deg og andre å si det, sa han etter ei lang stund. –De falt vel som fluer for deg, jentene. Og du visste nok å forsyne deg.

John løftet ei avvergende hand. –Med all respekt, kaptein, det er nok.

–Er det? undret kapteinen. –Ikke alle hadde det like lett. Mange av oss giftet oss for å kamuflere det vi følte. Jeg var en av dem.

–Og du fikk en sønn?

–Til å begynne med prøvde jeg virkelig... og ja, vi fikk en sønn. Han studerer i Oslo, og så vidt jeg vet, skal han bli lege. Han er en kjekk gutt.

–Da håper jeg at jeg får treffe ham en dag.

–Måtte Gud forby det, sa Sigurd inderlig.

–Men, Sigurd, da, fornekter du dine gamle arbeidskolleger?

–Glem det. Jeg har ikke lyst til at gutten skal få vite hva slags liv jeg har levd i utlandet, og en kan fort komme til å røpe seg.

–Da så. John ga egentlig blanke i hva Sigurd ville eller ikke ville. Men han ville gjerne ha avklart spørsmålet om hvor han skulle bo til sommeren. –Så da bor jeg hos kona di? sa han.

–Så lenge du vil. Hun er... tja, seksogførti, tror jeg, men har en enorm appetitt på unge menn. Helst rundt tjue, har jeg hørt. Du er egentlig altfor gammel for henne, men kanskje hun gjør et unntak for deg, kjekk som du er.

–Og i så fall?

–Ta det du får, det interesserer meg lite. Blir du her hos meg i natt, John?

John trakk på skuldrene. –Du gir deg aldri, kaptein. Men jeg må nok skuffe deg enda en gang.

